*****
ΚΑΝΟΝΙΣΜΟΣ (ΕΟΚ) αριθ. 2113/87 ΤΟΥ ΣΥΜΒΟΥΛΙΟΥ
της 13ης Ιουλίου 1987
που τροποποιεί τον κανονισμό (ΕΟΚ) αριθ. 1938/81 περί κοινής ενέργειας για την επιτάχυνση της βελτιώσεως της υποδομής σε ορισμένες μειονεκτικές περιοχές της Ομοσπονδιακής Δημοκρατίας της Γερμανίας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι το άρθρο 11 παράγραφος 1 του κανονισμού (ΕΟΚ) αριθ. 1938/81 (3), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (4), προβλέπεται ότι η διάρκεια της κοινής ενέργειας είναι πέντε έτη από την ημερομηνία έναρξης της ισχύος του κανονισμού· ότι η προθεσμία αυτή έληξε στις 23 Ιουλίου 1986 · ότι στην παράγραφο 2 του ίδιου άρθρου προβλέπεται ότι ο κανονισμός επανεξετάζεται από το Συμβούλιο ύστερα από πρόταση της Επιτροπής·
ότι τα σχέδια που υποβλήθηκαν σύμφωνα με το πρόγραμμα-πλαίσιο που εγκρίθηκε με την απόφαση 82/107/ΕΟΚ (5) δεν κατέστη δυνατό να τηρηθούν λόγω της έλλειψης πιστώσεων υποχρεώσεων το 1986 στον κοινοτικό προϋπολογισμό· ότι, κατά συνέπεια, θα πρέπει να παραταθεί κατά ένα έτος η διάρκεια της εν λόγω κοινής ενέργειας έτσι ώστε να καταστεί δυνατό να επιτευχθούν οι στόχοι της·
ότι η ανεπάρκεια των πιστώσεων σε κοινοτική κλίμακα απαιτεί νέα μεταφορά της αίτησης συνδρομής· ότι, κατά συνέπεια, οι περιορισμοί που αναφέρονται στο άρθρο 14 δεύτερο εδάφιο του κανονισμού (ΕΟΚ) αριθ. 1938/81 καθίστανται άνευ αντικειμένου στην τελική φάση της κοινής ενέργειας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1938/81 τροποποιείται ως εξής:
1. Η παράγραφος 1 του άρθρου 11 αντικαθίσταται από το ακόλουθο κείμενο:
«1. Η διάρκεια πραγματοποίησης της κοινής ενέργειας υπολογίζεται σε έξι έτη από την ημερομηνία έναρξης ισχύος του παρόντος κανονισμού.»
2. Το δεύτερο εδάφιο του άρθρου 14 αντικαθίσταται από το ακόλουθο κείμενο:
«Οι αιτήσεις μεταφοράς πρέπει να υποβάλλονται στην Επιτροπή εντός προθεσμίας τριάντα ημερών από την ημερομηνία κατά την οποία το κράτος μέλος έλαβε κοινοποίηση του αποτελέσματος της διαδικασίας που προβλέπεται στο άρθρο 15.»
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 13 Ιουλίου 1987.